Ten spyte van die feit dat sy ‘n swart vrou was, die nodige kwalifikasie vir ‘n vlak 5 of -6 pos verwerf het en baie jare lojale diens in die SAPD gehad het, is sy NOOIT vir bevordering oorweeg nie, al het sy male sonder tal aansoek gedoen vir ‘n hoër pos.
Dirk Hermann is ‘n geleerde en beskaafde persoon wat veg vir dit waarin hy onwrikbaar glo. As jy enige van sy boeke aangaande regstellende aksie gelees het, sal jy sien dat hy nie net kritiseer nie, maar met oplossings vorendag kom.
Jy beweer dat hy my hartseer verhaal met humor oorgedra het. Dit is egter nie waar nie. Die feite van die saak (die polisie se eng toepassing van demografiese verteenwoordiging) is lagwekkend en dit is wat Dirk aan die gehoor weergegee het. Hy het bloot die aanhalings uit hofstukke gehaal wat tydens my eie saak, die DKD-saak en die Jenny Naidoo-saak aan die lig gekom het.